b'\n_START_ARTICLE_\nNovi trg, Ljubljana\n_START_SECTION_\nZgodovina\n_START_PARAGRAPH_\nPrvotno je bilo podro\xc4\x8dje dana\xc5\xa1njega Novega trga last Spanheimov. Slednji so ga del v za\xc4\x8detku 13. stoletja podarili nem\xc5\xa1kemu vite\xc5\xa1kemu redu (dana\xc5\xa1nje Kri\xc5\xbeanke). Prva omemba trga se pojavi leta 1307. Konec 15. stoletja pa se je tu naselil vicedom, namestnik de\xc5\xbeelnega gospoda. To je bil tudi eden izmed treh predelov, okoli katerih se je razvila srednjeve\xc5\xa1ka Ljubljana. Do leta 1515 je bil Novi trg del ljubljanskega geta. Ob koncu 16. stoletja so bile tukaj \xc5\xa1e lesene hi\xc5\xa1e, kasneje pa so zrasle ve\xc4\x8dje zidane zgradbe. V 17. in 18. stoletju so na trgu nastale lepe pala\xc4\x8de, med njimi tudi Lontov\xc5\xbe._NEWLINE_V \xc4\x8dasu nem\xc5\xa1ko-avstrijske vladavine v Ljubljani je bil trg znan kot Neuer trg._NEWLINE_Leta 1876 je bil trg preimenovan v Turja\xc5\xa1ki trg oz. Auerspergplatz v po\xc4\x8dastitev sedemdesetletnice pesnika in dr\xc5\xbeavnika, grofa Antona Auersperga._NEWLINE_Leta 1923 je ob\xc4\x8dinski svet preimenoval v Karl Marxov trg oz. kraj\xc5\xa1e le Marxov trg. To poimenovanje pa je bilo kratko, saj so leta 1928 vrnili prvotno in trenutno ime trga - Novi trg.\n_START_SECTION_\nUrbanizem\n_START_PARAGRAPH_\nDana\xc5\xa1nji Novi trg poteka v smeri zahod-vzhod, skoraj pravokotno na Ljubljanico. Na zahodu ga zapira kri\xc5\xbei\xc5\xa1\xc4\x8de Gosposke in Turja\xc5\xa1ke ulice, medtem ko ga na vzhodu omejuje Breg. Na severni in ju\xc5\xbeni strani se nahajajo zgradbe. Najpomembnej\xc5\xa1a je Lontov\xc5\xbe, sede\xc5\xbe Slovenske akademije znanosti in umetnosti. \xc5\xa0e pred potresom so trg proti Ljubljanici zapirale \xc5\xa1tiri hi\xc5\xa1e, ki pa so bile zaradi po\xc5\xa1kodb kasneje podrte. Najle\xc5\xa1pa med njimi je bila renesan\xc4\x8dna stavba z vogalnim pomolom, ki so jo podrli leta 1913. Edina, ki stoji \xc5\xa1e danes je zgradba pb \xc4\x8cevljarskem mostu v kateri je lokal Pri zlati ladjici._NEWLINE_Na spodnjem delu trga stoji vodnjak, ki je narejen iz delov \xc5\xa1koljk baro\xc4\x8dnega vodnjaka iz Auerspergovih vrtov. Vodnjak je bil rekonstruiran po na\xc4\x8drtu arhitekta Borisa Kobeta._NEWLINE_Zadnje spremembe je trg do\xc5\xbeivel ob izgradnji poslopja NUK na mestu Kne\xc5\xbejega dvorca in ureditve kri\xc5\xbei\xc5\xa1\xc4\x8da s Turja\xc5\xa1ko ulico.'